Πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις ανεπιθύμητες ουσίες και προϊόντα στη διατροφή των ζώων

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΙΣΤΟΡΙΚΟ

Οι ζωοτροφές ενδέχεται να περιέχουν ανεπιθύμητες ουσίες ή προϊόντα που θα μπορούσαν να θέσουν σε κίνδυνο την υγεία των ζώων ή, λόγω της παρουσίας τους σε κτηνοτροφικά προϊόντα, την υγεία των ανθρώπων. Είναι αδύνατο να αποκλεισθεί απόλυτα η παρουσία των ανεπιθύμητων ουσιών και προϊόντων σε όλες τις περιπτώσεις, είναι όμως σημαντικό να μειωθεί το περιεχόμενό τους έτσι ώστε να προληφθούν οι ανεπιθύμητες και επιβλαβείς επιπτώσεις.

Η οδηγία 74/63 του Συμβουλίου της 17ης Δεκεμβρίου 1973 σχετικά με τις ανεπιθύμητες ουσίες και προϊόντα στη διατροφή των ζώων [1] αφορούσε τη θέσπιση των μέγιστων επιτρεπόμενων ορίων για τις ανεπιθύμητες ουσίες και προϊόντα στις ζωοτροφές. Η εν λόγω οδηγία του Συμβουλίου έχει επανειλημμένα τροποποιηθεί κατά τρόπο ουσιαστικό και για λόγους σαφήνειας και εξορθολογισμού έχει κωδικοποιηθεί στην οδηγία 1999/29/ΕΚ του Συμβουλίου της 22ας Απριλίου 1999 σχετικά με τις ανεπιθύμητες ουσίες και προϊόντα στη διατροφή των ζώων [2].

[1] ΕΕ L 38 της 11.2.1974, σ. 31.

[2] ΕΕ L 115 της 4.5.1999, σ. 32.

Η οδηγία 1999/29 του Συμβουλίου καθορίζει τα μέγιστα επιτρεπόμενα επίπεδα για τις ανεπιθύμητες ουσίες και προϊόντα στις πρώτες ύλες ζωοτροφών και στις ζωοτροφές. Οι ζωοτροφές και οι πρώτες ύλες ζωοτροφών που δεν πληρούν τα μέγιστα όρια δεν δύνανται να τίθενται σε κυκλοφορία.

Εντούτοις, στην περίπτωση πρώτων υλών ζωοτροφών που δεν πληρούν τα καθορισθέντα ανώτατα όρια, επετράπη η χρησιμοποίηση των εν λόγω πρώτων υλών ζωοτροφών, υπό αυστηρούς όρους, στις σύνθετες ζωοτροφές, υπό την προϋπόθεση να τηρείται το μέγιστο επίπεδο που έχει καθορισθεί για τις σύνθετες ζωοτροφές.

Επιπλέον, επετράπη στα κράτη μέλη η δυνατότητα παρέκκλισης ως προς τα ανώτατα όρια στην περίπτωση ξηρών χορτονομών που παράγονται και χρησιμοποιούνται στο ίδιο κράτος και στην ίδια γεωργική εκμετάλλευση, εφόσον τούτο απαιτείται για ειδικούς λόγους τοπικού χαρακτήρα και υπό τον όρο ότι δεν θα θίγεται ούτε η υγεία των ζώων ούτε η υγεία των ανθρώπων.

ΠΑΡΟΥΣΑ ΠΡΟΤΑΣΗ

Η σημειωθείσα προσφάτως κρίση της διοξίνης τόνισε τις αδυναμίες που υπάρχουν στην κοινοτική νομοθεσία περί ζωοτροφών με σκοπό την κατοχύρωση πλήρους ασφάλειας της διατροφής και της τροφικής αλυσίδας. Υπό το πρίσμα των ανωτέρω, το Συμβούλιο "Γεωργία" του Ιουνίου 1999 διατύπωσε συμπεράσματα με τα οποία ζητεί από την Επιτροπή να εξετάσει εκ βάθρων τροποποιήσεις στην νομοθεσία για την διατροφή των ζώων. Η Επιτροπή υπέβαλε στο Συμβούλιο "Γεωργία" του Ιουλίου πρόγραμμα εργασίας με νομοθετικά μέτρα για την προσαρμογή της νομοθεσίας περί διατροφής των ζώων. Το πρόγραμμα αυτό παρουσιάστηκε επίσης επανειλημμένως στο Ευρωπαϊκό Κοινοβούλιο. Η τρέχουσα πρόταση γίνεται σε ανταπόκριση μιας πρόβλεψης που αναφέρεται στο πρόγραμμα εργασίας.

Επειδή επήλθαν ορισμένες ουσιώδεις τροποποιήσεις της οδηγίας 1999/29/EΚ του Συμβουλίου της 22ας Απριλίου 1999, με την παρούσα πρόταση επαναδιατυπώνεται η εν λόγω οδηγία για λόγους σαφήνειας και εξορθολογισμού.

Πεδίο εφαρμογής

Προτείνεται να επεκταθεί το πεδίο εφαρμογής της οδηγίας στις πρόσθετες ύλες, επειδή έχει διαπιστωθεί μόλυνση των πρόσθετων υλών από ανεπιθύμητες ουσίες ή προϊόντα και κατά συνέπεια ενδείκνυται να προβλεφθεί, στο πλαίσιο της παρούσας οδηγίας, η δυνατότητα οριζόντιου καθορισμού των μέγιστων ορίων των ανεπιθύμητων ουσιών και προϊόντων επίσης στις πρόσθετες ύλες.

Κατάργηση της δυνατότητας αραίωσης και παρέκκλισης

Για να κατοχυρωθεί η ασφάλεια των πρώτων υλών ζωοτροφών που χρησιμοποιούνται στη διατροφή των ζώων, είναι σημαντικό να ληφθούν προληπτικά μέτρα και να εφαρμόζονται από τους εμπορευόμενους σε όλα τα στάδια της αλυσίδας παραγωγής ζωοτροφών. Τα μέγιστα όρια για τις ανεπιθύμητες ουσίες και προϊόντα στις πρώτες ύλες ζωοτροφών, στις ζωοτροφές και στις πρόσθετες ύλες πρέπει να καθορισθούν σε επίπεδα που δεν εγκυμονούν κινδύνους για την υγεία των ανθρώπων ή των ζώων και στα χαμηλότερα δυνατά επίπεδα. Τα μέγιστα όρια πρέπει να καθορισθούν σε επίπεδο που θα αναγκάζει τους εμπορευόμενους στην αλυσίδα παραγωγής να εφαρμόζουν προληπτικά μέτρα με σκοπό την παραγωγή πρώτων υλών ζωοτροφών και ζωοτροφών που θα πληρούν τα καθορισθέντα μέγιστα όρια.

Κατά συνέπεια, δεν είναι πλέον ενδεδειγμένο να επιτρέπεται η χρήση, ακόμη και κάτω από αυστηρούς όρους, πρώτων υλών ζωοτροφών που δεν πληρούν τα ανώτατα όρια για τη διατροφή των ζώων, ούτε είναι σκόπιμο να διατηρηθεί η παρέκκλιση για ειδικούς λόγους τοπικού χαρακτήρα. Στην τρέχουσα πρόταση καταργούνται και οι δύο παρεκκλίσεις.

Επιλογή καθορισμού κατωφλίου για ανάληψη δράσης

Επιπλέον, σε ορισμένες περιπτώσεις, τα μέγιστα όρια για τις ανεπιθύμητες ουσίες και προϊόντα πρέπει να καθορίζονται σε εύλογα επιτεύξιμο επίπεδο, λαμβάνοντας υπόψη την υφιστάμενη κατάσταση, είναι όμως απαραίτητο να καταβληθεί κάθε προσπάθεια για τον περαιτέρω περιορισμό της παρουσίας των εν λόγω ανεπιθύμητων ουσιών και προϊόντων στην αλυσίδα παραγωγής ζωοτροφών και τροφίμων. Είναι επομένως ενδεδειγμένο να προβλεφθεί στην παρούσα οδηγία η δυνατότητα καθορισμού ενός ορίου δράσης, αισθητά κατώτερου από το καθορισθέν μέγιστο όριο, και πρέπει να κινείται από τις αρχές η διαδικασία έρευνας σε περίπτωση υπέρβασης του εν λόγω ορίου δράσης, έτσι ώστε να εντοπίζεται η πηγή της μόλυνσης και να λαμβάνονται μέτρα για τη μείωση ή την εξάλειψη της πηγής της μόλυνσης. Η μέθοδος αυτή θα οδηγήσει σταδιακά στη δραστική μείωση της παρουσίας ορισμένων ανεπιθύμητων ουσιών και προϊόντων στην αλυσίδα παραγωγής ζωοτροφών και τροφίμων.

Κανονιστική διαδικασία

Η κανονιστική διαδικασία έχει τροποποιηθεί σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [3].

[3] ΕΕ L 184 της 17.07.1999, σ. 23.

1999/0259 (COD)

Πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις ανεπιθύμητες ουσίες και προϊόντα στη διατροφή των ζώων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 152,

την πρόταση της Επιτροπής [4],

[4] ΕΕ C [&], [&], σ. [&].

τη γνώμη της Οικονομικής και Κοινωνικής Επιτροπής [5],

[5] ΕΕ C [&], [&], σ. [&].

τη γνώμη της Επιτροπής των Περιφερειών [6],

[6] ΕΕ C [&], [&], σ. [&].

ενεργώντας σύμφωνα με τη διαδικασία που περιγράφεται στο άρθρο 251 της συνθήκης [7],

[7] ΕΕ C [&], [&], σ. [&].

Εκτιμώντας τα εξής:

(1) Θα πρέπει να επέλθουν πολλές τροποποιήσεις στην οδηγία 1999/29/ΕΚ του Συμβουλίου της 22ας Απριλίου 1999 σχετικά με τις ανεπιθύμητες ουσίες και προϊόντα στη διατροφή των ζώων [8]· για λόγους σαφήνειας και εξορθολογισμού, θα πρέπει να διατυπωθεί εκ νέου η εν λόγω οδηγία.

[8] ΕΕ L 115 της 4. 5. 1999, σ. 32.

(2) Η ζωική παραγωγή καταλαμβάνει ιδιαίτερα σημαντική θέση στη γεωργία της Κοινότητας και η επίτευξη ικανοποιητικών αποτελεσμάτων εξαρτάται σε μεγάλο βαθμό από τη χρησιμοποίηση ζωοτροφών ικανοποιητικής και κατάλληλης ποιότητας.

(3) Οι ρυθμίσεις σχετικά με τη διατροφή των ζώων αποτελούν ουσιαστικό παράγοντα αύξησης της παραγωγικότητας του γεωργικού τομέα.

(4) Διαπιστώθηκε ότι πρόσθετες ύλες δύνανται να έχουν υποστεί μόλυνση από ανεπιθύμητες ουσίες ή προϊόντα· ως εκ τούτου, είναι σκόπιμο να επεκταθεί στις πρόσθετες ύλες το πεδίο εφαρμογής της οδηγίας.

(5) Οι πρώτες ύλες ζωοτροφών, οι ζωοτροφές και οι πρόσθετες ύλες στις ζωοτροφές δύνανται να περιέχουν ανεπιθύμητες ουσίες ή προϊόντα ικανά να βλάψουν την υγεία των ζώων ή, λόγω της παρουσίας τους στα ζωικά προϊόντα, να βλάψουν την υγεία των ανθρώπων.

(6) Είναι αδύνατον να αποκλεισθεί εντελώς η παρουσία των εν λόγω ουσιών και προϊόντων και θα πρέπει, τουλάχιστον, η περιεκτικότητά τους στις πρώτες ύλες ζωοτροφών και στις πρόσθετες ύλες στις ζωοτροφές να είναι μειωμένη κατά τρόπο που να εμποδίζεται η εκδήλωση ανεπιθύμητων και επιβλαβών επιπτώσεων. Στην προκειμένη περίπτωση, δεν είναι ενδεδειγμένο να καθοριστούν οι εν λόγω περιεκτικότητες κάτω από το όριο ευαισθησίας σύμφωνα με τις μεθόδους ανάλυσης που πρόκειται να καθοριστούν σε κοινοτικό επίπεδο.

(7) Οι ανεπιθύμητες ουσίες και προϊόντα είναι δυνατόν να υπάρχουν μέσα στις πρώτες ύλες ζωοτροφών, στις ζωοτροφές και στις πρόσθετες ύλες στις ζωοτροφές μόνο υπό τις προϋποθέσεις οι οποίες καθορίζονται από την παρούσα οδηγία και ότι δεν είναι δυνατόν να χρησιμοποιηθούν κατ'άλλο τρόπο στο πλαίσιο της διατροφής των ζώων· ότι, κατά συνέπεια, η παρούσα οδηγία πρέπει να εφαρμόζεται με την επιφύλαξη των λοιπών κοινοτικών διατάξεων που αφορούν τη διατροφή των ζώων και ιδίως των κανόνων που ισχύουν για τις σύνθετες ζωοτροφές.

(8) Οι διατάξεις της παρούσας οδηγίας πρέπει να εφαρμόζονται στις πρώτες ύλες ζωοτροφών, στις ζωοτροφές και στις πρόσθετες ύλες ζωοτροφών, ήδη από τη στιγμή που εμφανίζονται στην Κοινότητα· κατά συνέπεια, πρέπει να διευκρινιστεί ότι η καθοριζόμενη μέγιστη περιεκτικότητα σε ανεπιθύμητες ουσίες και προϊόντα θα ισχύει, κατά κανόνα, από τη στιγμή που θα τεθούν σε κυκλοφορία οι πρώτες ύλες ζωοτροφών και οι ζωοτροφές, συμπεριλαμβανομένων όλων των σταδίων της εμπορίας τους και ιδίως από την ημερομηνία εισαγωγής τους.

(9) Οι πρώτες ύλες ζωοτροφών, οι ζωοτροφές και οι πρόσθετες ύλες στις ζωοτροφές πρέπει να είναι ποιότητας υγιούς, ανόθευτης και σύμφωνης με τα συναλλακτικά ήθη· κατά συνέπεια, πρέπει να απαγορευθεί η χρησιμοποίηση ή η θέση σε κυκλοφορία των πρώτων υλών ζωοτροφών, των ζωοτροφών ή των προσθέτων υλών στις ζωοτροφές, οι οποίες, λόγω της υπερβολικά υψηλής περιεκτικότητάς τους σε ανεπιθύμητες ουσίες ή προϊόντα, οδηγούν σε υπέρβαση των ανώτατων ορίων περιεκτικότητας, που προβλέπονται στο παράρτημα 1 της παρούσας οδηγίας.

(10) Θα πρέπει να περιοριστεί η παρουσία ορισμένων ανεπιθύμητων ουσιών ή προϊόντων στις συμπληρωματικές ζωοτροφές, με τον καθορισμό των ενδεδειγμένων ανωτάτων ορίων περιεκτικότητας.

(11) Σε ορισμένες περιπτώσεις έχει θεσπισθεί ανώτατο όριο λαμβάνοντας υπόψη τα σημερινά ιστορικά επίπεδα, ενδείκνυται όμως να συνεχιστούν οι προσπάθειες περιορισμού, στο μέτρο του δυνατού, της παρουσίας ορισμένων ανεπιθύμητων ουσιών και προϊόντων στις πρώτες ύλες ζωοτροφών, στις ζωοτροφές και στις πρόσθετες ύλες με σκοπό τη μείωση της παρουσίας τους στην αλυσίδα διατροφής· είναι επομένως σκόπιμο να προβλεφθεί στην παρούσα οδηγία ένα όριο δράσης σαφώς κατώτερο του θεσπισμένου ανώτατου ορίου· σε πρίπτωση υπέρβασης του ορίου αυτού δράσης ,πρέπει να διεξάγονται έρευνες για τον εντοπισμό της πηγής μόλυνσης και πρέπει να λαμβάνονται μέτρα για την περιστολή ή εξάλειψη τέτοιων πηγών.

(12) Θα πρέπει να δοθεί στα κράτη μέλη η ευχέρεια, όταν απειλείται η υγεία των ζώων ή των ανθρώπων, να μειώνουν προσωρινά την καθορισμένη μέγιστη περιεκτικότητα ή να καθορίζουν μια μέγιστη περιεκτικότητα για άλλες ουσίες ή προϊόντα ή ακόμη να απαγορεύουν την παρουσία των εν λόγω ουσιών ή προϊόντων μέσα στις ζωοτροφές· για να αποφευχθεί η καταχρηστική άσκηση της ευχέρειας αυτής από ένα κράτος μέλος, πρέπει να αποφασιστούν ενδεχόμενες τροποποιήσεις στο παράρτημα 1 της παρούσας οδηγίας και τούτο σύμφωνα με κοινοτική κατεπείγουσα διαδικασία και με βάση δικαιολογητικά έγγραφα.

(13) Οι πρώτες ύλες ζωοτροφών, οι ζωοτροφές και οι πρόσθετες ύλες στις ζωοτροφές που ανταποκρίνονται στις προϋποθέσεις της παρούσας οδηγίας, πρέπει, όσον αφορά την περιεκτικότητα σε ανεπιθύμητες ουσίες και προϊόντα, να υποβάλλονται μόνο στους περιορισμούς τους σχετικούς με τη θέση σε κυκλοφορία, που προβλέπονται από την παρούσα οδηγία.

(14) Για να κατοχυρωθεί, κατά την κυκλοφορία πρώτων υλών ζωοτροφών, ζωοτροφών και προσθέτων υλών, η τήρηση των προϋποθέσεων των καθοριζομένων για τις ανεπιθύμητες ουσίες και προϊόντα, τα κράτη μέλη οφείλουν να προβλέπουν τους ενδεδειγμένους μηχανισμούς ελέγχου.

(15) Στο πλαίσιο του συστήματος ενημέρωσης που έχει θεσπισθεί με την παρούσα οδηγία σε επίπεδο επισήμων ελεγκτικών αρχών, θα πρέπει τα κράτη μέλη να ενημερώνονται επίσης από τους εμπορευόμενους για τις περιπτώσεις μη τήρησης των διατάξεων της παρούσας οδηγίας· σε αυτές τις περιπτώσεις, τα κράτη μέλη υποχρεούνται να λαμβάνουν τα πάσης φύσεως μέτρα που θα αποκλείουν τη χρησιμοποίηση των εν λόγω ανεπιθύμητων ουσιών και προϊόντων στις ζωοτροφές· τα κράτη μέλη υποχρεούνται, ενδεχομένως, να εξασφαλίζουν την καταστροφή της παρτίδας πρώτων υλών ζωοτροφών, ζωοτροφών ή προσθέτων υλών στις ζωοτροφές, εφόσον υπάρχει σχετική απόφαση του ιδιοκτήτη.

(16) Απαιτείται μια ενδεδειγμένη κοινοτική διαδικασία για την προσαρμογή των τεχνικών διατάξεων που καθορίζονται στο παράρτημα 1 της παρούσας οδηγίας σε συνάρτηση με την εξέλιξη των επιστημονικών και τεχνικών γνώσεων.

(17) Για να διευκολυνθεί η εφαρμογή των σχεδιαζόμενων μέτρων, θα πρέπει να προβλεφθεί διαδικασία με την οποία να καθιερώνεται η στενή συνεργασία μεταξύ των κρατών μελών και της Επιτροπής, στο πλαίσιο της Μόνιμης Επιτροπής Ζωοτροφών, που συνεστήθη με την απόφαση 70/372/ΕΟΚ [9].

[9] ΕΕ L 170 της 3. 8. 1970, σ.1.

(18) Επειδή τα μέτρα που είναι αναγκαία για την εφαρμογή της παρούσας οδηγίας είναι γενικά κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [10], θα πρέπει να θεσπιστούν προσφεύγοντας στην κανονιστική διαδικασία που προβλέπεται στο άρθρο 5 της εν λόγω απόφασης.

[10] ΕΕ L 184 της 17.7.1999, σ. 23.

(19) Η παρούσα οδηγία δεν πρέπει να θίγει τις υποχρεώσεις των κρατών μελών σχετικά με τις καθοριζόμενες στο μέρος Β του αντίστοιχου παραρτήματος ΙΙΙ προθεσμίες ενσωμάτωσης της οδηγίας 1999/29/ΕΚ στο εσωτερικό δίκαιο,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Η παρούσα οδηγία αφορά τις ανεπιθύμητες ουσίες και προϊόντα στη διατροφή των ζώων.

2. Η παρούσα οδηγία εφαρμόζεται με την επιφύλαξη των διατάξεων που αφορούν:

α) τις πρόσθετες ύλες στις ζωοτροφές·

β) την κυκλοφορία ζωοτροφών στην αγορά·

γ) τον καθορισμό των ανώτατων ορίων περιεκτικότητας για τα κατάλοιπα φυτοφαρμάκων επάνω και μέσα στα προϊόντα που προορίζονται για τη διατροφή των ζώων, στο μέτρο που τα εν λόγω κατάλοιπα δεν αναφέρονται στο παράρτημα Ι της παρούσας οδηγίας τμήμα Β·

δ) τους μικροοργανισμούς στις ζωοτροφές·

ε) ορισμένα προϊόντα που χρησιμοποιούνται στη διατροφή των ζώων·

στ) τις ζωοτροφές με τις οποίες επιδιώκονται στόχοι ειδικής διατροφής·

Άρθρο 2

Κατά την έννοια της παρούσας οδηγίας νοούνται ως:

α) ζωοτροφές: τα προϊόντα φυτικής ή ζωικής προέλευσης σε φυσική κατάσταση, νωπά ή διατηρημένα και τα παράγωγα της βιομηχανικής τους μεταποίησης, καθώς και οι οργανικές ή ανόργανες ουσίες, απλές ή σε μείγματα, που περιέχουν ή όχι πρόσθετες ύλες και προορίζονται για τη διατροφή των ζώων από το στόμα·

β) πρώτες ύλες ζωοτροφών: τα διάφορα προϊόντα φυτικής ή ζωικής προέλευσης, σε φυσική κατάσταση, νωπά ή διατηρημένα και τα παράγωγα της βιομηχανικής τους μεταποίησης, καθώς και οι οργανικές ή ανόργανες ουσίες, που περιέχουν ή όχι πρόσθετες ύλες και προορίζονται να χρησιμοποιηθούν για την από του στόματος διατροφή των ζώων, είτε ως έχουν είτε μετά από μεταποίηση, για την παρασκευή σύνθετων ζωοτροφών ή ως υποστρώματα προμειγμάτων·

γ) πλήρεις ζωοτροφές: τα μείγματα ζωοτροφών, τα οποία λόγω της συνθέσεώς τους επαρκούν για την κάλυψη του ημερησίου σιτηρεσίου·

δ) συμπληρωματικές ζωοτροφές: τα μείγματα ζωοτροφών τα οποία περιέχουν υψηλά ποσοστά ορισμένων ουσιών και τα οποία, λόγω της συνθέσεώς τους, δεν εξασφαλίζουν στα ζώα το ημερήσιο σιτηρέσιο παρά μόνο αν χρησιμοποιούνται με άλλες ζωοτροφές·

ε) σύνθετες ζωοτροφές: μείγματα πρώτων υλών ζωοτροφών με ή χωρίς πρόσθετες ύλες, που προορίζονται για την από του στόματος διατροφή των ζώων, υπό μορφή πλήρων ή συμπληρωματικών ζωοτροφών·

στ) ημερήσιο σιτηρέσιο: η συνολική ποσότητα τροφής, με περιεκτικότητα υγρασίας 12%, η οποία είναι αναγκαία κατά μέσο όρο ημερησίως για ένα ζώο ορισμένου είδους, κατηγορίας, ηλικίας και απόδοσης, για την ικανοποίηση του συνόλου των αναγκών του·

ζ) ζώα: τα ζώα που ανήκουν σε είδη τα οποία συνήθως εκτρέφει και έχει στην κατοχή του ή καταναλίσκει ο άνθρωπος, καθώς και τα ζώα που ζουν ελεύθερα στη φύση εφόσον τρέφονται με ζωοτροφές·

η) οικιακά ζώα: ζώα που ανήκουν σε είδη τα οποία συνήθως εκτρέφει και έχει στην κατοχή του ο άνθρωπος αλλά δεν τα καταναλώνει, με εξαίρεση τα ζώα που χρησιμοποιούνται για την παραγωγή γούνας·

θ) πρόσθετες ύλες: οι πρόσθετες ύλες όπως ορίζονται στο άρθρο 2 της οδηγίας 70/524/ΕΟΚ του Συμβουλίου της 23ης Νοεμβρίου 1970 περί των προσθέτων υλών στη διατροφή των ζώων [11].

[11] ΕΕ L 270 της 14.12.1970, σ 1.

Άρθρο 3

1. Οι πρώτες ύλες ζωοτροφών, οι ζωοτροφές και οι πρόσθετες ύλες για ζωοτροφές, δύνανται να τίθενται σε κυκλοφορία στην Κοινότητα μόνον εφόσον είναι ποιότητας υγιούς, ανόθευτης και σύμφωνης με τα συναλλακτικά ήθη.

2. Ειδικότερα, δεν δύνανται να θεωρούνται ότι είναι ποιότητας υγιούς, ανόθευτης και σύμφωνης με τα συναλλακτικά ήθη, οι πρώτες ύλες ζωοτροφών, οι ζωοτροφές και οι πρόσθετες ύλες των οποίων η περιεκτικότητα σε ανεπιθύμητες ουσίες ή προϊόντα είναι τόσο υψηλή ώστε να καθιστά αδύνατη την τήρηση των μέγιστων ορίων περιεκτικότητας που καθορίζονται στο παράρτημα της παρούσας οδηγίας για τις πρώτες ύλες ζωοτροφών, τις ζωοτροφές και τις πρόσθετες ύλες στις ζωοτροφές.

Άρθρο 4

1. Τα κράτη μέλη ορίζουν ότι οι ουσίες και τα προϊόντα που απαριθμούνται στο παράρτημα 1 της παρούσας οδηγίας είναι ανεκτά στις πρώτες ύλες ζωοτροφών, τις ζωοτροφές και τις πρόσθετες ύλες στις ζωοτροφές, μόνο υπό τους όρους που καθορίζονται στο ανωτέρω παράρτημα της παρούσας οδηγίας.

2. Για να περιοριστεί στο μέτρο του δυνατού η παρουσία ορισμένων ανεπιθύμητων ουσιών και προϊόντων στις πρώτες ύλες ζωοτροφών, στις ζωοτροφές και στις πρόσθετες ύλες, τα κράτη μέλη προβλέπουν τη διενέργεια ερευνών για τον εντοπισμό και την περιστολή ή την εξάλειψη των πηγών μόλυνσης, όχι μόνο σε περίπτωση υπέρβασης των μέγιστων καθορισθέντων ορίων, αλλά και εφόσον διαπιστώνονται υψηλά επίπεδα ορισμένων ανεπιθύμητων ουσιών και προϊόντων. Ενδεχομένως, θα καθορισθεί για το σκοπό αυτό, στο παράρτημα 1 της παρούσας οδηγίας, ένα όριο δράσης.

Άρθρο 5

Τα κράτη μέλη ορίζουν ότι μια παρτίδα πρώτων υλών ζωοτροφών, ζωοτροφών ή πρόσθετων υλών στις ζωοτροφές, που έχει περιεκτικότητα σε μια ανεπιθύμητη ουσία ή προϊόν, ανώτερη από την καθορισθείσα μέγιστη περιεκτικότητα στη στήλη 3 του παραρτήματος 1 της παρούσας οδηγίας, δεν πρέπει να αναμιγνύεται με άλλες παρτίδες πρώτων υλών ζωοτροφών, με παρτίδες ζωοτροφών ή με παρτίδες προσθέτων υλών για ζωοτροφές.

Άρθρο 6

Τα κράτη μέλη ορίζουν ότι οι συμπληρωματικές ζωοτροφές, στο μέτρο που δεν υπάρχουν σχετικές διατάξεις, δεν δύνανται, λαμβανομένης υπόψη της διάλυσης που προβλέπεται για τη χρησιμοποίησή τους, να έχουν περιεκτικότητα σε ουσίες και προϊόντα που απαριθμούνται στο παράρτημα 1 της παρούσας οδηγίας, ανώτερη από εκείνην που καθορίζεται για τις πλήρεις ζωοτροφές.

Άρθρο 7

1. Όταν ένα κράτος μέλος διαπιστώνει, βάσει λεπτομερούς αιτιολόγησης μετά από νέα προσκομισθέντα στοιχεία ή νέα εκτίμηση των υπαρχόντων, που διενεργήθηκε μετά από την έγκριση των εν λόγω διατάξεων, ότι μια μέγιστη περιεκτικότητα που καθορίζεται στο παράρτημα 1 της παρούσας οδηγίας ή ότι μια ουσία ή ένα προϊόν που δεν αναφέρονται στο παράρτημα αυτό παρουσιάζουν κίνδυνο για την υγεία των ζώων ή των ανθρώπων ή για το περιβάλλον, το εν λόγω κράτος μέλος μπορεί να μειώσει προσωρινά την εν λόγω επιτρεπόμενη περιεκτικότητα, να θεσπίσει μια μέγιστη επιτρεπόμενη περιεκτικότητα ή να απαγορεύσει την παρουσία της ουσίας αυτής ή του προϊόντος αυτού στις ζωοτροφές ή στις πρώτες ύλες ζωοτροφών. Ενημερώνει περί αυτού αμέσως τα λοιπά κράτη μέλη και την Επιτροπή, διευκρινίζοντας τα αίτια που δικαιολογούν τη σχετική απόφαση.

2. Σύμφωνα με τη διαδικασία που προβλέπεται στο άρθρο 12, αποφασίζεται αμέσως εάν το παράρτημα 1 πρέπει να τροποποιηθεί.

Για όσο χρόνο δεν λαμβάνεται απόφαση, είτε από το Συμβούλιο είτε από την Επιτροπή, το κράτος μέλος δύναται να διατηρήσει τα μέτρα που έθεσε σε εφαρμογή.

Άρθρο 8

Σύμφωνα με τη διαδικασία που προβλέπεται στο άρθρο 11 και λαμβανομένης υπόψη της εξέλιξης των επιστημονικών και τεχνικών γνώσεων:

α) αποφασίζονται οι τροποποιήσεις που πρέπει να γίνουν στο παράρτημα 1·

β) θεσπίζεται περιοδικά μια κωδικοποιημένη διατύπωση του παραρτήματος 1, ώστε να ενσωματώνονται οι διαδοχικές τροποποιήσεις που γίνονται κατ'εφαρμογή του σημείου α)·

γ) μπορούν να καθοριστούν τα κριτήρια αποδοχής των πρώτων υλών ζωοτροφών, που έχουν υποβληθεί σε ορισμένες μεθόδους απολύμανσης.

Άρθρο 9

Τα κράτη μέλη μεριμνούν ώστε οι πρώτες ύλες ζωοτροφών, οι ζωοτροφές και οι πρόσθετες ύλες στις ζωοτροφές που είναι σύμφωνες με την παρούσα οδηγία, να μην υπόκεινται σε άλλους περιορισμούς ως προς τη θέση σε κυκλοφορία, όσον αφορά την παρουσία ανεπιθύμητων ουσιών και προϊόντων.

Άρθρο 10

1. Τα κράτη μέλη λαμβάνουν όλα τα απαραίτητα μέτρα για να πραγματοποιείται, τουλάχιστον δειγματοληπτικά, ο επίσημος έλεγχος των ζωοτροφών, των πρώτων υλών ζωοτροφών και των προσθέτων υλών, όσον αφορά την τήρηση των όρων που προβλέπονται στην παρούσα οδηγία.

2. Τα κράτη μέλη γνωστοποιούν στα λοιπά κράτη μέλη και στην Επιτροπή την ονομασία των υπηρεσιών τις οποίες έχουν ορίσει για την διεξαγωγή των εν λόγω ελέγχων.

3. Τα κράτη μέλη ορίζουν ότι, όταν ένας εμπορευόμενος (εισαγωγέας, παραγωγός, κλπ.) ή ένα άτομο που, λόγω των επαγγελματικών δραστηριοτήτων του, κατέχει ή κατείχε ή ήρθε σε απευθείας επαφή με μια παρτίδα πρώτων υλών ζωοτροφών, ζωοτροφών ή προσθέτων υλών για τις ζωοτροφές και διαθέτει στοιχεία σύμφωνα με τα οποία:

- η παρτίδα πρώτων υλών για ζωοτροφές είναι ακατάλληλη για να χρησιμοποιηθεί με οποιοδήποτε τρόπο στη διατροφή των ζώων, λόγω μόλυνσής της από ανεπιθύμητη ουσία ή προϊόν που απαριθμείται στο παράρτημα 1 και ως εκ τούτου δεν πληροί τις διατάξεις του άρθρου 3 παράγραφος 1 και κατά συνέπεια ενέχει σοβαρό κίνδυνο για την υγεία των ζώων ή των ανθρώπων, ή λόγω μόλυνσης από μια ανεπιθύμητη ουσία ή προϊόν που δεν απαριθμείται στο παράρτημα 1, αλλά συνεπάγεται ενδεχομένως σοβαρό κίνδυνο για την υγεία των ζώων ή των ανθρώπων,

- η παρτίδα ζωοτροφών είναι ακατάλληλη για να χρησιμοποιηθεί με οποιοδήποτε τρόπο στη διατροφή των ζώων, λόγω μόλυνσής της από ανεπιθύμητη ουσία ή προϊόν που απαριθμείται στο παράρτημα 1 και ως εκ τούτου δεν πληροί τις διατάξεις του παραρτήματος 1 και κατά συνέπεια ενέχει σοβαρό κίνδυνο για την υγεία των ζώων ή των ανθρώπων, ή λόγω μόλυνσης από μια ανεπιθύμητη ουσία ή προϊόν που δεν απαριθμείται στο παράρτημα 1, αλλά συνεπάγεται ενδεχομένως σοβαρό κίνδυνο για την υγεία των ζώων ή των ανθρώπων,

- η παρτίδα πρόσθετων υλών είναι ακατάλληλη για να χρησιμοποιηθεί με οποιοδήποτε τρόπο στη διατροφή των ζώων, λόγω μόλυνσής της από ανεπιθύμητη ουσία ή προϊόν που απαριθμείται στο παράρτημα 1 και ως εκ τούτου δεν πληροί τις διατάξεις του παραρτήματος 1 και κατά συνέπεια ενέχει σοβαρό κίνδυνο για την υγεία των ζώων ή των ανθρώπων, ή λόγω μόλυνσης από μια ανεπιθύμητη ουσία ή προϊόν που δεν απαριθμείται στο παράρτημα 1, αλλά συνεπάγεται ενδεχομένως σοβαρό κίνδυνο για την υγεία των ζώων ή των ανθρώπων,

το εν λόγω άτομο ή ο εμπορευόμενος αυτός πρέπει να ενημερώσει αμέσως τις επίσημες αρχές, ακόμη κι αν προβλέπεται η καταστροφή της παρτίδας.

Μετά από επαλήθευση των στοιχείων που τους διατίθενται, τα κράτη μέλη μεριμνούν, στην περίπτωση μιας μολυσμένης παρτίδας, ώστε να ληφθούν τα απαραίτητα μέτρα έτσι ώστε η παρτίδα αυτή να μη χρησιμοποιηθεί για τη διατροφή ζώων.

Τα κράτη μέλη μεριμνούν ώστε ο τελικός προορισμός της μολυσμένης παρτίδας, συμπεριλαμβανομένης της ενδεχόμενης καταστροφής της, να μην έχει επιβλαβείς επιπτώσεις για την υγεία των ανθρώπων, των ζώων ή για το περιβάλλον.

4. Εάν μια παρτίδα πρώτων υλών ζωοτροφών, μια παρτίδα ζωοτροφών ή μια παρτίδα πρόσθετων υλών για τις ζωοτροφές, αποσταλεί σε ένα κράτος μέλος ενώ έχει κριθεί σε άλλο κράτος μέλος ότι δεν πληροί τις διατάξεις της παρούσας οδηγίας λόγω ιδιαίτερα υψηλής περιεκτικότητας σε ανεπιθύμητες ουσίες ή προϊόντα, το εν λόγω κράτος μέλος ανακοινώνει αμέσως στα λοιπά κράτη μέλη και στην Επιτροπή κάθε χρήσιμη πληροφορία που αφορά την παρτίδα αυτή.

Άρθρο 11

1. Η Ευρωπαϊκή Επιτροπή συνεπικουρείται από την Μόνιμη Επιτροπή Ζωοτροφών που συνεστήθη με το άρθρο 1 της απόφασης 70/372/ΕΟΚ του Συμβουλίου της 20ής Ιουλίου 1970 [12].

[12] ΕΕ L 170 της 3. 8. 1970, σ.1.

2. Όταν γίνεται παραπομπή στην παρούσα παράγραφο, εφαρμόζεται η κανονιστική διαδικασία που προβλέπεται στο άρθρο 5 της απόφασης 1999/468/ΕΚ, σύμφωνα με το άρθρο 7 παράγραφος 3 και το άρθρο 8 της εν λόγω απόφασης.

3. Η χρονική περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι τρεις μήνες.

Άρθρο 12

1. Η Ευρωπαϊκή Επιτροπή συνεπικουρείται από την Μόνιμη Επιτροπή Ζωοτροφών που συνεστήθη με το άρθρο 1 της απόφασης 70/372/ΕΟΚ του Συμβουλίου.

2. Όταν γίνεται παραπομπή στην παρούσα παράγραφο, εφαρμόζεται η κανονιστική διαδικασία που προβλέπεται στο άρθρο 5 της απόφασης 1999/468/ΕΚ, σύμφωνα με το άρθρο 7 παράγραφος 3 και το άρθρο 8 της εν λόγω απόφασης.

3. Η χρονική περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι δεκαπέντε ημέρες.

Άρθρο 13

1. Τα κράτη μέλη εφαρμόζουν τουλάχιστον τις διατάξεις της παρούσας οδηγίας για τις ζωοτροφές που προορίζονται για εξαγωγή σε τρίτες χώρες.

2. Η παράγραφος 1 δεν θίγει το δικαίωμα των κρατών μελών να επιτρέπουν την επανεξαγωγή στην τρίτη χώρα εξαγωγής, παρτίδων ζωοτροφών που δεν πληρούν τους όρους της παρούσας οδηγίας.

Άρθρο 14

1. Καταργείται η οδηγία 1999/29/ΕΚ, με την επιφύλαξη των υποχρεώσεων των κρατών μελών όσον αφορά τις προθεσμίες, που εμφαίνονται στο παράρτημα ΙΙΙ, μέρος Β, για την ενσωμάτωση στο εσωτερικό δίκαιο των οδηγιών που αναφέρονται στο παράρτημα ΙΙΙ, μέρος Α, της οδηγίας 1999/29/ΕΚ.

2. Οι αναφορές στην οδηγία 1999/29/ΕΚ θεωρούνται ως αναφορές στην παρούσα οδηγία σύμφωνα με τον εμφαινόμενο στο παράρτημα ΙΙ πίνακα αντιστοιχιών.

Άρθρο 15

Τα κράτη μέλη θεσπίζουν και δημοσιεύουν, το αργότερο μέχρι τις 30 Ιουνίου 2000, τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία. Προβαίνουν αμέσως σε σχετική ενημέρωση της Επιτροπής.

Τα θεσπιζόμενα μέτρα εφαρμόζονται από 1ης Ιουλίου 2000.

Κατά την έγκρισή τους από τα κράτη μέλη, οι εν λόγω διατάξεις περιλαμβάνουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες με τις οποίες πραγματοποιείται η εν λόγω αναφορά θεσπίζονται από τα κράτη μέλη.

Τα κράτη μέλη γνωστοποιούν στην Επιτροπή το κείμενο των διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 16

Η παρούσα οδηγία αρχίζει να ισχύει την εικοστή ημέρα μετά από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 17

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ 1

>ΘΕΣΗ ΠIΝΑΚΑ>

(1) Τα κράτη μέλη δύνανται επίσης να καθορίσουν μια μέγιστη περιεκτικότητα σε φθόριο ίση προς 1,25% της περιεκτικότητας σε φωσφόρο.

(2) Περιεκτικότητα σε φθόριο ανά ποσοστιαία μονάδα φωσφόρου.

(3) Τα κράτη μέλη δύνανται επίσης να καθορίσουν μια μέγιστη περιεκτικότητα σε κάδμιο ίση με 0,5 mg για 1% φωσφόρου.

(4) Τα κράτη μέλη δύνανται επίσης να καθορίσουν μια μέγιστη περιεκτικότητα σε κάδμιο ίση με 0,75 mg για 1% φωσφόρου.

(5) Τα ανώτατα όρια συγκεντρώσεων υπολογίζονται λαμβάνοντας υπόψη ότι όλες οι τιμές των διαφόρων ομοειδών χαμηλότερες από το ανιχνεύσιμο όριο ίσες με το ανιχνεύσιμο όριο.

ΠΑΡΑΡΤΗΜΑ II

ΠΙΝΑΚΑΣ ΑΝΤΙΣΤΟΙΧΙΩΝ

Οδηγία 1999/29 // Παρούσα οδηγία

Άρθρο 1 // Άρθρο 1

Άρθρο 2 α) // Άρθρο 2 α)

Άρθρο 2 β) // Άρθρο 2 β)

Άρθρο 2 γ) // Άρθρο 2 γ)

Άρθρο 2 δ) // Άρθρο 2 δ)

Άρθρο 2 ε) // Άρθρο 2 ε)

Άρθρο 2 στ) // Άρθρο 2 στ)

Άρθρο 2 ζ) // Άρθρο 2 ζ)

Άρθρο 2 η) // Άρθρο 2 η)

--- // Άρθρο 2 θ)

Άρθρο 3 // Άρθρο 3

Άρθρο 4 1) // Άρθρο 4 1)

Άρθρο 4 2) // ---

---- // Άρθρο 4 2)

Άρθρο 5 // ---

Άρθρο 6 // ---

Άρθρο 7 // Άρθρο 5

Άρθρο 8 // Άρθρο 6

Άρθρο 9 // Άρθρο 7

Άρθρο 10 // Άρθρο 8

Άρθρο 11 // Άρθρο 9

Άρθρο 12 // Άρθρο 10

Άρθρο 13 // Άρθρο 11

Άρθρο 14 // Άρθρο 12

Άρθρο 15 // Άρθρο 13

Άρθρο 16 // ---

--- // Άρθρο 14

--- // Άρθρο 15

Άρθρο 17 // Άρθρο 16

Άρθρο 18 // Άρθρο 17

Παράρτημα I // Παράρτημα I

Παράρτημα II // ---

Παράρτημα III // ---

Παράρτημα IV // Παράρτημα II